Af lítilsháttar niðurstreymi - trj.blog.is
25.9.2013 | 01:38
Af lítilsháttar niðurstreymi
Niðurstreymið sem hér er fjallað um er svo lítið, tímabundið og óverulegt að skrif þar um fellur í flokk mestu agúrkufrétta sem um getur. Enda er þetta ekki frétt heldur er horft á þrjár myndir úr harmonie-veðurspárlíkaninu sem Veðurstofa Íslands rekur.
Fyrsta myndin sýnir skýjahulu eins og líkanið vildi hafa hana kl. 20 í kvöld (þriðjudaginn 24. september). Skýjahuluspár voru lengi taldar fullkomlega vonlausar og við veðurfræðingar í eldri kantinum gátum ekki minnst á þær nema brosa hæðnislega út í annað munnvikið. Vonleysið er reyndar enn á sveimi hvað þessa tegund veðurspáa varðar - en samt eru þær farnar að vekja athygli og talsvert áhorf vegna norðurljósaferðamennsku þeirrar sem nú er hvað vinsælust. Sagt er að spárnar komi að notum.
En hvað um það. Harmonie-líkanið vildi hafa skýjahulu svona fyrr í kvöld:
Flísin í efra horni til vinstri sýnir heildarskýjahuluna, í efra hægra horni eru lágskýin, miðskýin á neðri flís til vinstri og að lokum háský í neðra hægra horni. Háskýjabreiðan er jaðar uppstreymisins austan við lægðardragið sem minnst var á í pistli gærdagsins - mikill blikubakki sem ryðst hratt til austurs.
Miðskýin eru sömuleiðis í jaðri lægðardragsins og þar er líklegt að fari gráblika og síðar regnþykkni - líkanið segir að úrkoma byrji vestast á landinu um miðnætti.
En tvær mjóar lágskýjalausar ræmur sunnan við land vekja athygli á bláu myndinni (jú, veðurspár eru líka bláar). Ræmurnar sjást líka vel á skínandi fallegu rakakorti sem gildir á sama tíma og sýnir rakastig í 925 hPa-fletinum. Hann er hér í 840 metra hæð yfir sjávarmáli. Nái fjöll upp úr liggur það sem myndin sýnir í klessu ofan á því sem uppúr fletinum nær.
Vatnajökull hreinsar af sér, Hofsjökull líka, en ekki Langjökull. Húsavík er hér þurrasti staður landsins (rakastig 37% - það sést sé kortið stækkað og líka örsmár gulur blettur yfir staðnum). Þar sem rakastig er 100% er ský - eða þoka. En það er þessi tvískipta rönd skammt undan Suðurlandi þar sem ekki er skýjað - rakastig áberandi lægra en umhverfis.
Þetta gæti bent til niðurstreymis í 800 m hæð. Rakastig lækkar alltaf í niðurstreymi - því hastarlegra eftir því sem það er lengra komið að ofan. Þetta niðurstreymi er greinilega ekki úr neinum háloftum - enda sjást þess ekki merki á háskýjakortinu að ofan.
En svæðið fellur nokkurn veginn saman við kort sem sýnir úrstreymi í 1000 hPa - sá flötur er í dag í rúmlega 200 metra hæð yfir sjávarmáli (þrýstingur við sjávarmál er 1026 hPa, (1026-1000)*8=208 metrar). Úrstreymiskortið er að mati ritstjórans hvað erfiðast allra veðurkorta - en líka afskaplega lífrænt. Hér sjást veik andartök lofhjúpsins. Á rauðu svæðunum er andað út, en á þeim bláu inn.
Lárétt úrstreymi er í öllum rauða borðanum sunnan við land. Í stað loftsins sem streymir út verður loft að koma að ofan - allt saman lítið og hægt - en nægilegt þó til að lækka rakastigið og leysa upp lágskýin. Fallegt form. Hvort það er raunverulegt vita helst þeir sem gáfu skýjum gaum í Vestmannaeyjum um kl. 20 í kvöld.